**Atfalati** (Tualatin, Wapato Lake Indijanci) je pleme Kalapooian Indijanaca iz doline rijeke Willamette, osobito oko Forest Grovea i jezera Wapato. Njih je 1848. preostalo samo osamdesetak, a 1910. još samo 44. Kad je izvršen popis 1890. u Rezervatu Grand Ronde, u koji su smješteni 1855. bilo ih je 28. Posljednji Atfalati koji je još govorio materinjim jezikom, *Louis Kenoyer*, umro je tokom zime 1936. godine.

Ime
---

Ime plemena Atfalati (A-tfa'-lati), njihovo je vlastito ime, ali značenje nije poznato i često je skraćivano na Fallatahs. Ovaj naziv često se javlja u raznim varijantama: Fallateen, Faulity" "Tuhwalati, Fallatry, Fallatine i Quality. Palmer (1859.) koristi ime Tualatin. Naseljenici su ih po lokaciji nazivali Wapato Lake Indians. Isto i Tuálati.

Historija
---------

Atfalati su oko 1700. brojili oko 2 400 pripadnika, 1792. prvi puta dolaze u kontakt sa bijelcima, pa im uskoro počinje opadati broj. Tako ih 1780. ima oko 2 000, a 1800. - 1 800. Ekspedicija Lewisa i Clarka posječuje ih 1805. Do sredine 19. vijeka Atfalati imaju problema sa bijelcima, čije ih bolesti ubijaju. Godine 1824. pogađa ih prva epidemija boginja, a 1829 i druga, ova je upravo katastrofalna jer je odnesla 80% Atfalati-populacije. No, već nakon toga godinu dana poslije (1830.), dolazi i do epidemije malarije. Najezdom naseljenika *Oregonska staza (Oregon Trail)* 1841. dolazi do konflikata. Preostalo ih je tek 60 1848. nakon čega 1850. dolazi do nove navale bijelaca, ovaj puta rudara i naseljenika. Bez zemlje i decimirani, 1855. moraju otići na rezervat Grand Ronde, gdje ulaze u konfederaciju sa drugim nadvladanim plemenima. Uskoro im se gubi trag jer se plemena ne popisuju zasebno. Potomaka, barem miješanih, zacijelo još imaju na Grand Ronde rezervatu.

Etnografija
-----------

Atfalati, pa ni druga Calapooya plemena nisu igrala neku veću ulogu u povijesti Amerike. Život im je ovisio o prirodi i njezinim darovima, stoga je sezona odlučivala o stilu i načinu življenja. Njihova stalna zimska naselja nalazila su se u području oko Wapato jezera, Beavertona, Forest Grovea i Hillsboroa. Dvije do pet obitelji zajednički dijele 40-50 stopa dugu kuću od zemljane konstrukcije, korom pokrivenu. Unutrašnjost je prilično neudobna, vruća i zadimljena od vatara za kuhanje. Bogatije obitelji, ili one od utjecaja, uključujući i poglavicu, živjeli su u cedrovim kućama. Treba dodati ovdje i posebne kuće vijeća koje su se nalazile po nekim njihovim logorima. Služile su za održavanje važnih sastanaka i ceremonija. 

Atfalati zimu prezimljuju na hrani koju su pripremali tokom toplih ljetnih mjeseci i sušili je. Zimska sela nalazila bi se uz močvare ili na preriji, gdje je bilo moguće uhvatiti divljač. Lovili su crnorepog i bjelorepog jelena, losa, smeđog i crnog medvjeda, dabrove i vidre. Atfalati su katkada krzna vidri, dabrova, vukova i kojota mijenjali za tuljana ili lososa koje su hvatala druga plemena. Dolaskom proljeća, Indijanci napuštaju sela i odlaze na otvorenu preriju, u žetvu. Žanje se naravno ono što je priroda posadila, to je 'camas' (lat. Camassia), biljka iz porodice ljiljana sa slatkim jestivim gomoljem. Beru ga svi tamošnji domoroci, a ime joj dolazi iz jezika Chinook-Indijanaca (chamas= sladak). 

Camas je ovdje glavna hrana Indijanaca, i kruh nasušni. Indijanci je prže i prešaju u malene kolačiće koji se zatim skladište za zimu. Druga skoro isto tako značajna biljka je wapato ili ma'mptu, korijena nalik na krumpir. Sakupljalo se i suncokretovo sjeme, sušilo i drobilo u mužaru. Žir, lješnjaci i razne bobice također su se sakupljali i spremali.

Atfalati doista odudaraju od plemena sa Sjeverozapada koji su veliki ihtiofazi, i čija ekonomija počiva na lososu. Atfalati su živjeli od lova i žetve prirodnih plodova.

Bande i sela
------------

Gatschet (1877) navodi sljedeće:

* Chachambitmanchal, 3 1/2 milje sjeverno od Forest Grove.
* Chachamewa, Forest Grove, 6 milja od Wapato Lake.
* Chachanim, na Wapato Lake prairie.
* Chachif, na Wapato Lake.
* Chachimahiyuk, između Wapato Lake i Willamette River, Washington County.
* Chachimewa, na ili blizu Wapato Lake, Yamhill County.
* Chachokwith, na istoimenom mjestu sjeverno od Forest Grove, Washington County.
* Chagindueftei, između Hillsboro i Sauvies Island, Washington County.
* Chahelim, u Chehelim Valley, 5 milja južno od Wapato Lake, Yamhill County.
* Chakeipi, oko 10 miles zapadno od Oregon City.
* Chakutpaliu, sjeveroistočno Hillsboro, Washington County.
* Chalal, Wapato Lake.
* Chalawai, jugoistočno od Wapato Lake.
* Chamampit, na Wapato Creek na istočnoj strani Wapato Lake.
* Chapanaghtin, sjeverno od Hillsboro, Washington County.
* Chapokele, 4 milje zapadno od Wapato Lake.
* Chapungathpi, na Forest Grove, Washington County.
* Chatagihl, Wapato Lake.
* Chatagithl, na Wapato Lake.
* Chatagshish, u Washington County.
* Chatakuin, 7 milja sjeverno od Hillsboro, Washington County.
* Chatamnei, 10 milja sjeverno od Wapato Lake, u Washington County.
* Chatilkuei, 5 milja zapadno od Wapato Lake, u Yamhill County.
* Chawayed, zapadno od Forest Grove, u Washington County.

Vanjske veze
------------

* Atfalati Indian Tribe History
* Atfalati Arhivirano 2007-09-26 na Wayback Machine-u
* Atfalati – the Indians of Cedar Mill Arhivirano 2005-03-13 na Wayback Machine-u
* Cedar Mill History: The Tualatin Indians[*mrtav link*]